To modelskibe til 80.000 kroner

Derfor begyndte Mikael Juncker Sørensen at overveje, hvilken kriminalitet han skulle begå for at få en ny mentalundersøgelse.

For eksempel at gå ind og røve en butik og slutte af med at bede personalet ringe til politiet.

- Men jeg var lidt i tvivl om, om det ville give bagslag, fordi der var mennesker involveret, så den hoppede jeg rimelig hurtigt fra igen, forklarer han.

I november 2018 stjal han to modelskibe i Struer. Til sammen har de en værdi på omkring 80.000 kroner.

Det er vanvittigt, at man skal være kriminel for at komme ud af sin dom. Mikael Juncker Sørensen

De to modelskibe, Mikael Juncker Sørensen stjal, er en slæbebåd på 1,5 meter (til venstre) og en fiskerbåd på 2 meter. De har en værdi på cirka 40.000 kroner stykket. (Foto: Natacha Tjørnholm - DR Midt & Vest)

Kort efter tyveriet satte han det ene i ekskærestens forhave med en presenning over.

- Så der ikke skete skibet noget. Det var pangfarvet, og der er meget trafik og mange mennesker, der går forbi der, så jeg var sikker på, at det blev opdaget.

Det kunne også lyde som en søforklaring, og at det simpelthen var banal, almindelig kriminalitet, hvor du ville sælge de her skibe og få nogle kroner ud af det?

- Det kan godt være. Pointen var, at det skulle være noget så latterligt som modelskibe. Jeg tror, de er svære at komme af med, forklarer han.

Det korte af det lange: Set fra Mikael Juncker Sørensens synspunkt lykkedes missionen.

- Det har givet pote nu, og jeg kan få en ny mentalundersøgelse. Det er vanvittigt, at man skal være kriminel for at komme ud af sin dom.

Det vigtigste for Mikael Juncker er, at han nu får en ny undersøgelse.

- Det var det bedste, der kunne ske. Det er vejen ud af mit mareridt. Det er min chance for at kunne bevise, at jeg ikke er mentalt retarderet.

Hvordan kommer den nye undersøgelse til at gå?

- Den vil nok sige, at jeg ikke er professor, men den vil helt bestemt også sige, at jeg ikke er retarderet. Den bliver bedre end sidst. Så meget kan jeg godt love. Nu skal jeg bare ud af det her.

En grund til, at Mikael Juncker Sørensen stadig kæmper for at få sin frihed, er, at han har en kæreste: Nina Dyremose er 26 år og teamleder i et rengøringsfirma. - Mikael er meget velfungerende både på arbejdsmarkedet og i det sociale. Hvis han var retarderet, var der ingen fremtid for os, siger hun. (Foto: Jesper Ibfelt - DR Midt & Vest)

En stor undersøgelse i stedet for en lille

Efter planen skal Mikael Juncker Sørensen møde allerede i morgen på Retspsykiatrisk Klinik i Aarhus til første del af den nye undersøgelse.

Egentlig havde Vestre Landsret 1. oktober sidste år besluttet, at man kunne nøjes med en ny speciallægeundersøgelse.

Men nu har senioranklager Malene Christensen fra Statsadvokaten i Viborg altså alligevel iværksat den mere omfattende mentalundersøgelse på grund af tyveriet af modelskibene.

DR har forsøgt at kontakte statsadvokaten for at spørge om, hvorfor Mikael Juncker nu får en ny mentalundersøgelse, og hvilken betydning hans nye kriminalitet har haft for at han nu får undersøgelsen.